《题抱黄洞景德观》
宋代·郭祥正

晋道昔纷乱，志士多学仙。乃愿脱尘网，毕身飞绛烟。

卓彼抱黄子，遗迹兹山巅。地灵无恶木，杉松碧参天。

四时不变春，脩脩女萝鲜。下有白鹿卧，上有青猿悬。

微风五音奏，不假朱丝弦。来者迭宏构，深门秘真筵。

馀芳考金刻，眇末期羌肩。回念时运泰，岩谷无逃贤。

寓游足以乐，携壶谩思玄。黄冠四五辈，达者余所怜。

未尝诣州府，白发犹侵颠。而况尘中人，欲以永岁年。

聊书一日事，继之逍遥篇。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。